b"\n_START_ARTICLE_\nDen Internationale Rumstation\n_START_PARAGRAPH_\nDen Internationale Rumstation (engelsk: International Space Station eller forkortet ISS) er en rumstation i kredsl\xc3\xb8b om jorden i en h\xc3\xb8jde af ca. 386\xc2\xa0km Rumstationen vejer ca. 450 ton. Rumstationen bev\xc3\xa6ger sig med en fart p\xc3\xa5 27.700 kilometer i timen og fuldf\xc3\xb8rer n\xc3\xa6sten 16 kredsl\xc3\xb8b rundt om jorden per d\xc3\xb8gn. _NEWLINE_Den samlede pris inkl. 10 \xc3\xa5rs drift l\xc3\xb8ber op i 300 mia. DKK._NEWLINE_I klart vejr kan man sommetider se den p\xc3\xa5 nattehimlen med det blotte \xc3\xb8je._NEWLINE_Stationens f\xc3\xb8rste modul, kaldet Zarja, blev opsendt i 1998 af Rusland. Rumstationen er en fusion af Ruslands og USA's planlagte Mir 2 og Freedom-rumstationer. Canada, Japan, og 11 medlemmer af det europ\xc3\xa6iske rumsamarbejde ESA er juniorpartnere, mens Brasilien er l\xc3\xb8st tilknyttet. Danmark deltager i projektet \xe2\x80\x93 som er verdens st\xc3\xb8rste videnskabelige projekt nogensinde. ISS har trods Columbias havari v\xc3\xa6ret permanent bemandet siden forrige \xc3\xa5rhundrede. (Bem\xc3\xa6rk at ISS kortvarigt har v\xc3\xa6ret ubemandet under rumvandringer, f.eks. d. 30. marts i 24 minutter da Sojuz TMA-9 skulle skifte plads.)_NEWLINE_NASA's rumf\xc3\xa6rger er for\xc3\xa6ldede og ikke i brug l\xc3\xa6ngere. Ruslands Sojuz er derfor den eneste mulighed for at f\xc3\xa5 kosmonauter til ISS.\n_START_SECTION_\nStatistik\n_START_PARAGRAPH_\nPr. 4. september 2015 har 220 personer bes\xc3\xb8gt rumstationen, hvoraf 79 har v\xc3\xa6ret der to gange, og 28 tre gange og seks har v\xc3\xa6ret der fire gange (tallene inkluderer de ni, der er om bord i \xc3\xb8jeblikket). Den faste bes\xc3\xa6tning har svinget mellem to og seks, og det er den 45. bes\xc3\xa6tning i \xc3\xb8jeblikket. I alt 88 m\xc3\xa6nd og 11 kvinder har v\xc3\xa6ret om bord som ISS-bes\xc3\xa6tningsmedlemmer. Samlet set har rumstationen v\xc3\xa6ret bes\xc3\xb8gt af 33 kvinder. Indtil nu har eneste dansker p\xc3\xa5 rumstationen v\xc3\xa6ret Andreas Mogensen, der var p\xc3\xa5 stationen i 8 dage fra 4. september 2015._NEWLINE_Da der skulle v\xc3\xa6re mange astronauter p\xc3\xa5 en rumf\xc3\xa6rge, er der ogs\xc3\xa5 flest amerikanere: 141, mens russerne har haft 43 om bord. Europa har haft 16, Japan og Canada har begge haft syv om bord, mens Brasilien er tilknyttet med \xc3\xa9n. Som et led i Ruslands leje af raketbasen i Kasakhstan, har der ogs\xc3\xa5 v\xc3\xa6ret to kasakhere om bord. Der har ligeledes v\xc3\xa6ret en turist fra et ikke-deltagerland, nemlig Sydafrika om bord. I \xc3\xb8vrigt har ISS v\xc3\xa6ret udflugtsm\xc3\xa5l for syv turister med billetpriser p\xc3\xa5 150 mio. danske kroner. Malaysias og Sydkoreas rumfartsagenturer har begge haft en forsker om bord._NEWLINE_For detaljer, se Bes\xc3\xb8gende til den Internationale Rumstation_NEWLINE_ _NEWLINE_De nyeste rumf\xc3\xa6rger; Discovery, Atlantis og Endeavour har fl\xc3\xb8jet til rumstationen med forsyninger, moduler og mandskab 37 gange, de russiske tres\xc3\xa6dede Sojuz-rumkapsler har regelm\xc3\xa6ssigt bes\xc3\xb8gt rumstationen hver sjette m\xc3\xa5ned (omkring april og oktober) 44 gange og 59 russiske ubemandede Progress fragtfart\xc3\xb8jer er kommet med omkring 2,5 tons forsyninger hver. Fem ATV'er fra ESA har hver leveret otte ton forsyninger mens JAXA har opsendt fem HTV'er. De private SpaceX og Orbital Sciences har opsendt henholdsvis seks Dragon- og tre Cygnus-kapsler. Endelig har to russiske Protonraketter opsendt Zarja- (\xd0\x97\xd0\xb0\xd1\x80\xd1\x8f = morgengry) og Zvezda- (\xd0\x97\xd0\xb2\xd0\xb5\xd0\xb7\xd0\xb4\xd0\xb0 = stjerne) modulerne og to R-7-raketter (af nogle kaldet Sojuz-raket) har leveret to mindre Pirs- (\xd0\x9f\xd0\xb8\xd1\x80\xd1\x81 = kaj) og Poisk (\xd0\x9fo\xd0\xb8\xd1\x81\xd0\xba = s\xc3\xb8g) -moduler.\n_START_SECTION_\nOpbygningen af rumstationen\n_START_PARAGRAPH_\nISS er et forskningscenter i rummet med mange forskningsprojekter i det v\xc3\xa6gtl\xc3\xb8se milj\xc3\xb8. Stationen har v\xc3\xa6ret beboet med bes\xc3\xa6tninger p\xc3\xa5 3 personer siden 2000, den f\xc3\xb8rste bes\xc3\xa6tning hed ISS Ekspedition 1. I l\xc3\xb8bet af 2009 skal bes\xc3\xa6tningerne udvides fra tre til seks personer og rumstationen udvides fortsat for at f\xc3\xa5 str\xc3\xb8m, rensningsanl\xc3\xa6g, plads og andre livsforn\xc3\xb8denheder til st\xc3\xb8rre bes\xc3\xa6tninger.\n_START_SECTION_\nOm bord p\xc3\xa5 rumstationen\n_START_PARAGRAPH_\nAstronauterne der bebor rumstationen opholder sig p\xc3\xa5 rumstationen fra cirka 3 til 7 m\xc3\xa5neder ad gangen. Menneskekroppen er ikke skabt til at opholde sig i et v\xc3\xa6gtl\xc3\xb8st milj\xc3\xb8 s\xc3\xa5 der skal tages forholdsregler for at holde astronauterne i god form. Manglen p\xc3\xa5 tyngdekraft sv\xc3\xa6kker muskler og knogler, ligeledes er manglen p\xc3\xa5 friske r\xc3\xa5varer et problem for tilf\xc3\xb8rsel af vitaminer, mineraler og proteiner i n\xc3\xa6ringsmidler. _NEWLINE_Beboerne f\xc3\xb8lger et n\xc3\xb8je planlagt skema for hvorn\xc3\xa5r de skal spise, arbejde, dyrke motion og hvile.\n_START_SECTION_\nLivsforn\xc3\xb8denheder\n_START_PARAGRAPH_\nDer er 16 solopgange og 16 solnedgange i l\xc3\xb8bet af et d\xc3\xb8gn p\xc3\xa5 rumstationen, men man fors\xc3\xb8ger at planl\xc3\xa6gge beboernes d\xc3\xb8gn efter et jordd\xc3\xb8gn p\xc3\xa5 24 timer. Tidszonen p\xc3\xa5 rumstationen er GMT og i astronauternes daglige skema er der afsat otte timers s\xc3\xb8vn, en time f\xc3\xb8r sengetid har de en hviletid p\xc3\xa5 cirka en time for at falde til ro og f\xc3\xa5 ordentlig s\xc3\xb8vn. De f\xc3\xa5r ogs\xc3\xa5 afsat tid til privatliv, s\xc3\xa5 de kan kommunikere med deres familie p\xc3\xa5 Jorden. Der er ogs\xc3\xa5 afsat til m\xc3\xa5ltider og motion."